ตระกูลคิม (เกาหลีเหนือ)

รัฐบาลเกาหลีเหนือปฏิเสธว่ามีการสร้างลัทธิบูชาบุคคลรอบตระกูลคิม โดยอธิบายว่าความจงรักภักดีของประชาชนต่อตระกูลนี้เป็นการแสดงออกถึงการสนับสนุนผู้นำของประเทศโดยส่วนตัว ตระกูลคิมได้ถูกบรรยายว่าเป็นระบอบสมบูรณาญาสิทธิราชย์โดยพฤตินัย หรือเผด็จการสืบทอดทางสายเลือด
ภาพรวมประวัติศาสตร์.
ตระกูลคิมปกครองเกาหลีเหนือมาตั้งแต่ ค.ศ. 1948 สืบทอดอำนาจมาสามรุ่น และข้อมูลเกี่ยวกับตระกูลนี้ที่ได้รับการยืนยันต่อสาธารณะยังมีอยู่น้อยมาก คิม อิล-ซ็องก่อกบฏต่อการปกครองของญี่ปุ่นเหนือเกาหลีในทศวรรษ 1930 ซึ่งนำไปสู่การลี้ภัยของเขาในสหภาพโซเวียต เกาหลีถูกแบ่งแยกหลังการยอมจำนนของญี่ปุ่นในสงครามโลกครั้งที่สองใน ค.ศ. 1945 คิมขึ้นเป็นผู้นำคณะกรรมาธิการประชาชนชั่วคราวเกาหลีเหนือ (รัฐบาลชั่วคราวที่ได้รับการสนับสนุนจากโซเวียต) และกลายเป็นนายกรัฐมนตรีคนแรกของรัฐบาลใหม่ของตน "สาธารณรัฐประชาธิปไตยประชาชนเกาหลี" (หรือที่รู้จักทั่วไปในชื่อเกาหลีเหนือ) ใน ค.ศ. 1948 ด้วยความหวังจะรวมคาบสมุทรเกาหลีให้เป็นหนึ่งเดียว กองทัพประชาชนเกาหลี (KPA) ได้ข้ามเส้นขนานที่ 38 ในวันที่ 25 มิถุนายน ค.ศ. 1950 จุดชนวนสงครามเกาหลี ซึ่งจบลงด้วยภาวะชะงักงันใน ค.ศ. 1953
คิม อิล-ซ็องสร้างลัทธิบูชาบุคคลในช่วงการปกครองเกือบ 46 ปีของเขา ซึ่งขยายไปถึงสมาชิกในครอบครัวของเขาด้วย สมาชิกในตระกูลของเขาได้รับเกียรติและยกย่อง เช่น มารดาของเขา คัง พัน-ซ็อก ("มารดาแห่งเกาหลี"), น้องชาย คิม ย็อง-จู ("นักสู้ปฏิวัติ") และภรรยาคนแรก คิม จ็อง-ซุก ("มาดาแห่งการปฏิวัติ") แนวคิดชูเชของเกาหลีเหนือให้ความสำคัญกับการมีผู้นำผู้ยิ่งใหญ่เพียงคนเดียว (ซูรย็อง) ที่มีอำนาจเบ็ดเสร็จ สี่ปีหลังการเสียชีวิตของคิม อิล-ซ็องใน ค.ศ. 1994 มีการแก้ไขรัฐธรรมนูญเพื่อยกเลิกตำแหน่งประธานาธิบดีและแต่งตั้งเขาเป็น "ประธานาธิบดีตลอดกาลแห่งสาธารณรัฐ" เพื่อเป็นการให้เกียรติ คิม อิล-ซ็องได้รับการขนานนามว่า "ผู้นำผู้ยิ่งใหญ่" และคิม จ็อง-อิล บุตรชายคนโตและผู้สืบทอดตำแหน่งของคิม อิล-ซ็อง ได้รับการขนานนามว่า "ผู้นำที่รัก" และต่อมา "นายพลผู้ยิ่งใหญ่" คิม จ็อง-อิลมีชื่อเรียกกว่า 50 ชื่อ
คิม จ็อง-อิลได้รับแต่งตั้งให้ดำรงตำแหน่งในกรมการเมืองของพรรคแรงงาน (และคณะผู้บริหารสูงสุด), สำนักเลขาธิการ และคณะกรรมการการทหารกลางในการประชุมพรรคแรงงานครั้งที่ 6 ในเดือนตุลาคม ค.ศ. 1980 ซึ่งเป็นการกำหนดบทบาทของเขาในฐานะทายาทผู้มีสิทธิโดยตรง เขาเป็นผู้นำกองทัพของพวกเขาตั้งแต่ ค.ศ 1990 และมีช่วงเวลาเตรียมตัว 14 ปีก่อนจะขึ้นเป็นผู้ปกครองเกาหลีเหนือ คิม จ็อง-อิลมีน้องสาวชื่อคิม คย็อง-ฮี ผู้ซึ่งเป็นนายพลสี่ดาวหญิงคนแรกของเกาหลีเหนือ และแต่งงานกับชัง ซ็อง-แท็ก ซึ่งเป็นบุคคลที่มีอำนาจมากเป็นอันดับสองในเกาหลีเหนือก่อนเขาจะถูกประหารชีวิตในเดือนธันวาคม ค.ศ. 2013 ในข้อหาทุจริต คิม จ็องอิล มีคู่ครองสี่คน และมีบุตรอย่างน้อยห้าคนกับสามคนในนั้น คิม จ็อง-อึน บุตรชายคนที่สามและคนสุดท้องของเขา สืบทอดตำแหน่งต่อจากเขา นักวิชาการ เวอร์จินี กเชลซิก เขียนว่าตระกูลคิมเป็นตัวแทนของ "ปราการสุดท้ายของระบบรวบอำนาจเบ็ดเสร็จ รวมถึงอาจจะเป็น 'ราชวงศ์คอมมิวนิสต์แห่งแรก' "
บรรพบุรุษ.
คิม อิล-ซ็องเกิดในเขตมันกย็องแดโดยมีบิดามารดาเป็นชาวเมทอดิสต์ คิม ฮย็อง-จิก บิดาของเขาอายุ 15 ปีเมื่อแต่งงานกับคัง พัน ซ็อก ซึ่งอายุมากกว่าเขาสองปี คิม ฮย็อง-จิกได้เข้าเรียนในโรงเรียนที่ก่อตั้งโดยมิชชันนารีโปรเตสแตนต์ ซึ่งมีอิทธิพลต่อครอบครัวของเขาเอง คิม ฮย็อง-จิกกลายเป็นบิดาเมื่ออายุ 17 ปี และออกจากโรงเรียนมาทำงานเป็นครูในโรงเรียนใกล้เคียงที่เขาเคยเรียน ต่อมาเขาประกอบอาชีพแพทย์แผนจีน คิม ฮย็อง-จิกประท้วงต่อต้านการปกครองของญี่ปุ่นและถูกจับกุมหลายครั้งจากกิจกรรมของเขา เขาเป็นสมาชิกผู้ก่อตั้งสมาคมแห่งชาติเกาหลีใน ค.ศ. 1917 เข้าร่วมในขบวนการ 1 มีนาคม ค.ศ. 1919 และหนีออกจากเกาหลีไปยังแมนจูเรียพร้อมกับภรรยาและคิม อิล-ซ็องวัยเยาว์ใน ค.ศ. 1920 มีวิทยาลัยครูแห่งหนึ่งในเปียงยางที่ตั้งชื่อตามเขา
คิม โบ-ฮย็อน และอี โบ-อิก บิดามารดาของคิม ฮย็อง-จิก ได้รับการอธิบายว่าเป็น "ผู้รักชาติ" โดยคณะกรรมาธิการบรรณาธิการชีวประวัติย่อของคิม อิล-ซ็อง
คิม อิล-ซ็อง.
คิม อิล-ซ็องแต่งงานสองครั้งและมีบุตรหกคน เขาพบกับคิม จ็อง-ซุก ภรรยาคนแรกใน ค.ศ. 1936 และแต่งงานกับเธอใน ค.ศ. 1940 เธอให้กำเนิดบุตรชาย คิม จ็องอิล (ก. 1941 หรือ 1942) และคิม มัน-อิล (ก. 1944) และบุตรี คิม คย็อง-ฮี (ก. 1946) ก่อนจะเสียชีวิตขณะคลอดบุตรีที่ตายในครรภ์ใน ค.ศ. 1949 คิม จ็อง-ซุกเกิดเมื่อ 24 ธันวาคม ค.ศ. 1917 ที่เมืองฮเวรย็องในจังหวัดฮัมกย็อง (เหนือ) ครอบครัวของเธอและเธอหลบหนีจากเกาหลีไปยังเมืองเหยียนจี๋ มณฑลจี๋หลิน ราว ค.ศ. 1922 ในเดือนตุลาคม ค.ศ. 1947 คิม จ็อง-ซุกเป็นประธานการก่อตั้งโรงเรียนสำหรับเด็กกำพร้าสงครามในจังหวัดพย็องอันใต้ ซึ่งต่อมากลายเป็นโรงเรียนปฏิวัติมันกย็องแด เมื่อโรงเรียนเปิดทำการทางตะวันตกของกรุงเปียงยางหนึ่งปีหลังการก่อตั้ง คิม จ็อง-ซุกยังเปิดตัวรูปปั้นแรกของคิม อิล-ซ็องในประเทศด้วย ใน ค.ศ. 1949 คิม จ็อง-ซุกตั้งครรภ์อีกครั้ง เธอยังคงทำกิจกรรมสาธารณะต่อไป แต่สุขภาพของเธอทรุดโทรมลง เธอเสียชีวิตเมื่อ 19 กันยายน ค.ศ. 1949 จากภาวะแทรกซ้อนจากการตั้งครรภ์ คิม อิล-ซ็องมีบุตรสามคนกับคิม ซ็อง-แอ ภรรยาคนที่สอง ได้แก่ คิม กย็อง-อิล (ก. 1951), คิม พย็อง-อิล (ก. 1953) และคิม ย็อง-อิล (ก. 1955) เขามีน้องชายสองคนคือคิม ช็อล-จูกับคิม ย็อง-จู และน้องสาวหนึ่งคน
เมื่อภรรยาคนแรกของคิม อิล-ซ็องเสียชีวิต คิม ซ็อง-แอ ไม่ได้รับการยอมรับในฐานะภรรยาของคิม อิล-ซ็องเป็นเวลาหลายปี และทั้งสองความสัมพันธ์ของคิม อิล-ซ็องไม่ได้มีการจัดงานแต่งงานต่อสาธารณะ คิม ซ็อง-แอเกิดในชื่อคิม ซ็อง-พัลในช่วงต้นทศวรรษ 1920 ในจังหวัดพย็องยังใต้ เธอเริ่มต้นอาชีพเป็นพนักงานธุรการในกระทรวงกลาโหม ที่ซึ่งเธอได้พบกับคิม อิล-ซ็องเป็นครั้งแรกใน ค.ศ. 1948 เธอได้รับการว่าจ้างให้ทำงานในที่พำนักของเขาในฐานะผู้ช่วยของคิม จ็อง-ซุก นอกจากทำงานเลขานุการให้ตระกูลคิมแล้ว เธอยังดูแลคิม จ็อง-อิลและคิม คย็อง-ฮีด้วย หลังคิม จ็อง-ซุกเสียชีวิตใน ค.ศ. 1949 คิม ซ็อง-แอก็เริ่มจัดการครัวเรือนและชีวิตในบ้านของคิม อิล-ซ็อง
ใน ค.ศ. 1953 คิม ซ็อง-แอให้กำเนิดบุตรคนแรกกับคิม อิล-ซ็อง เป็นบุตรีชื่อคิม กย็อง-จิน ต่อมาเธอมีบุตรกับเขาอย่างน้อยอีกสองคน เป็นบุตรชายชื่อคิม พย็อง-อิล (ก. 1954) และคิม ย็อง-อิล (ก. 1955)
คิม คย็อง-ฮีกลายเป็นนายพลหญิงสี่ดาวคนแรกของเกาหลีเหนือ ชัง ซ็อง-แท็ก สามีของเธอเป็นบุคคลที่มีอำนาจมากเป็นอันดับสองในเกาหลีก่อนจะถูกประหารชีวิตในเดือนธันวาคม ค.ศ. 2013 ในข้อหาทุจริต บุตรีวัย 29 ปีของพวกเขาเสียชีวิตจากการใช้ยานอนหลับเกินขนาดใน ค.ศ. 2006 ขณะอยู่ในปารีส มีรายงานว่าคิม ย็อง-อิล ผู้ซึ่งถูกส่งไปประจำในเยอรมนี เสียชีวิตด้วยโรคตับแข็งใน ค.ศ. 2000
คิม จ็อง-อิล.
คิม จ็อง-อิลมีคู่ครองสี่คน และมีบุตรอย่างน้อยหกคนกับสามคนในนั้น เขาแต่งงานกับภรรยาคนแรก ฮง อิล-ช็อนตามคำสั่งของบิดาใน ค.ศ. 1966 พวกเขามีบุตรีหนึ่งคนคือ คิม ฮเย-ก็ยอง (ก. 1968) ก่อนจะหย่าร้างกันใน ค.ศ. 1969 ต่อมาเขาให้กำเนิดคิม จ็อง-นัม (ก. 1971) กับซ็อง ฮเย-ริม ภรรยานอกสมรสคนแรก นักแสดงภาพยนตร์ ด้วยซ็องเป็นหญิงที่เคยหย่าร้าง คิมจึงซ่อนความสัมพันธ์และบุตรชายจากบิดา ใน ค.ศ. 1974 คิม จ็อง-อิลแต่งงานกับภรรยาคนที่สอง คิม ย็อง-ซุก พวกเขามีบุตรีสองคนคือ คิม ซ็อล-ซง (ก. 1974) และคิม ชุน-ซ็อง (ก. 1976) คิม จ็อง-อิลหย่ากับเธอใน ค.ศ. 1977 หลังเธอหมดความน่าสนใจในตัวเขา ใน ค.ศ. 1980 คิม จ็อง-อิลแต่งงานกับภรรยาคนที่สาม โค ยง-ฮี โคเป็นสตรีหมายเลขหนึ่งของเกาหลีเหนือโดยพฤตินัยตั้งแต่คิม จ็อง-อิลขึ้นเป็นผู้นำใน ค.ศ. 1994 จนกระทั่งเธอเสียชีวิตใน ค.ศ. 2004 ทั้งคู่มีบุตรชายสองคนคือ คิม จ็อง-ช็อล (ก. 1981) และคิม จ็อง-อึน (ก. 1982 หรือ 1983) และบุตรีหนึ่งคนคือ คิม ยอ-จ็อง (ก. 1987) หลังการเสียชีวิตของโค ยง-ฮี คิม จ็อง-อิลแต่งงานกับคิม อก เลขานุการส่วนตัวของเขา ทั้งคู่แต่งงานกันจนกระทั่งคิม จ็อง-อิลเสียชีวิต และไม่มีบุตรด้วยกัน พี่น้องต่างมารดา คิม จ็อง-อึนและคิม จ็อง-นัมไม่เคยพบกัน เนื่องด้วยธรรมเนียมโบราณของการเลี้ยงดูผู้สืบทอดที่มีศักยภาพแยกจากกัน ตั้งแต่ต้นทศวรรษ 1980 เป็นต้นมา คิม จ็อง-อิลแบ่งแยกตระกูลคิมระหว่างสาขาหลักหรือศูนย์กลาง ("won kaji") และสาขารองหรือนอก ("kyot kaji") สาขาหลักหมายถึงครอบครัวของคิม อิล-ซ็องกับคิม จ็อง-ซุก และรวมถึงคิม จ็อง-อิลและคิม คย็อง-ฮีอย่างเปิดเผย สาขารองหมายถึงครอบครัวของคิม อิล-ซ็องกับคิม ซ็อง-แอและรวมถึงบุตรสามคนจากการแต่งงานของพวกเขา
พี่ชายสองคนของคิม จ็อง-อึนถูกมองว่าเป็น "แกะดำ" ของครอบครัว คิม จ็อง-นัมอาจหมดความโปรดปรานเนื่องจากการสนับสนุนให้มีการปฏิรูปในรัฐบาล เขามีชื่อเสียงในฐานะผู้สร้างปัญหาภายในครอบครัว และกล่าวต่อสาธารณะใน ค.ศ. 2011 ว่าเกาหลีเหนือควรเปลี่ยนผ่านจากการปกครองของครอบครัวเขา วันที่ 13 กุมภาพันธ์ ค.ศ. 2017 คิม จ็อง-นัมถูกลอบสังหารด้วยสารทำลายประสาท VX ที่ท่าอากาศยานนานาชาติกัวลาลัมเปอร์ในมาเลเซีย หญิงสองคน คนหนึ่งเป็นชาวอินโดนีเซียและอีกคนหนึ่งเป็นชาวเวียดนาม ป้ายสารดังกล่าวบนใบหน้าของคิม จ็อง-นัม ทั้งสองได้รับการปล่อยตัวหลังได้รับการพิจารณาว่าพวกเขาถูกหลอกโดยเจ้าหน้าที่เกาหลีเหนือ ซึ่งบอกพวกเขาว่าการกระทำดังกล่าวเป็นการแกล้งสำหรับรายการตลกญี่ปุ่นและสารนั้นเป็นโลชั่น ชาวเกาหลีเหนือสี่คนหลบหนีออกจากมาเลเซียในวันที่มีการฆาตกรรม คิม จ็อง-นัมมีภรรยาและบุตรหกคน คิม ฮัน-ซ็อล บุตรชายของเขา ก็วิพากษ์วิจารณ์ระบอบเช่นกัน ในการสัมภาษณ์กับสื่อฟินแลนด์ใน ค.ศ. 2012 คิม ฮัน-ซ็อลวิพากษ์วิจารณ์ระบอบที่ลึกลับและรัฐบาลอย่างเปิดเผยโดยกล่าวว่าเขาใฝ่ฝันมาตลอดว่าสักวันหนึ่งเขาจะกลับไปบ้านเกิดเพื่อ "ทำให้สิ่งต่าง ๆ ดีขึ้น" นับตั้งแต่การเสียชีวิตของบิดา ที่อยู่ของเขาไม่เป็นที่ทราบแน่ชัด ต่อมาใน ค.ศ. 2019 มีการเปิดเผยว่าคิม จ็อง-นัมเป็นสายลับซีไอเอก่อนถูกลอบสังหาร
คิม จ็อง-ชุล บุตรชายคนกลาง ถูกรายงานว่าไม่ได้รับการพิจารณาในการสืบทอดอำนาจด้วยลักษณะที่ไม่เป็นชายของเขา เขายังเป็นที่รู้จักว่าเป็นคนเก็บตัว
คิม จ็อง-อึน.
<templatestyles src="Stack/styles.css"/>
คิม จ็อง-อึนขึ้นเป็นผู้นำสูงสุดของเกาหลีเหนือเมื่อ 29 ธันวาคม ค.ศ. 2011 เขาแต่งงานกับรี ซ็อล-จูใน ค.ศ. 2009 หรือ 2010 และมีรายงานว่าทั้งคู่มีบุตรีชื่อคิม จู-แอใน ค.ศ. 2012 คิม ยอ-จ็อง น้องสาวของเขา ไม่ได้รับความโปรดปรานจากพี่ชายของเธอเป็นเวลาสองสามปี แต่ใน ค.ศ. 2017 คิม จ็อง-อึนเลื่อนเธอให้ดำรงตำแหน่งสำคัญในคณะกรรมาธิการกลางพรรคแรงงานเกาหลี คิม จ็อง-อึนพยายามสร้างความแตกต่างให้ตัวเองจากชื่อเสียงของบิดาและพี่ชายของเขาและส่งเสริมภาพลักษณ์ของนักวิชาการผู้มีบุคลิกเป็นชายชาตรีและเปิดเผย
ในเดือนเมษายน ค.ศ. 2020 การหายตัวไปจากสายตาสาธารณชนเป็นเวลาสามสัปดาห์นำไปสู่การคาดเดาว่าคิมป่วยหนักหรือเสียชีวิต แต่ไม่มีหลักฐานที่ชัดเจนเกี่ยวกับปัญหาสุขภาพใด ๆ ปรากฏขึ้น เขาปรากฏตัวต่อสาธารณชนน้อยลงในช่วงหลายเดือนต่อมา อาจเป็นเพราะปัญหาสุขภาพหรือความเสี่ยงของโควิด-19 ในเดือนสิงหาคม มีรายงานว่าคิมได้มอบอำนาจบางส่วนให้กับคิม ยอ-จ็อง น้องสาวของเขา โดยมอบความรับผิดชอบด้านความสัมพันธ์กับเกาหลีใต้และสหรัฐให้เธอ ทำให้เธอเป็นรองผู้บัญชาการโดยพฤตินัยของเขา
ผู้สืบทอดที่เป็นไปได้.
คิม จู-แอ.
คิม จู-แอเป็นบุตรีของคิม จ็อง-อึน ผู้นำสูงสุดของเกาหลีเหนือ และรี ซ็อล-จู ภรรยา
คิม จู-แอปรากฏตัวต่อสาธารณชนเป็นครั้งแรกในงานเปิดตัวขีปนาวุธในเดือนพฤศจิกายน ค.ศ. 2022 เธอปรากฏตัวต่อสาธารณชนแล้วห้าครั้งภายในต้นเดือนกุมภาพันธ์ ค.ศ. 2023 สื่อของรัฐในตอนแรกเรียกเธอว่าบุตรี "ที่รัก" ของคิม จ็อง-อึน แต่ในไม่ช้าก็เริ่มใช้คำคุณศัพท์ว่า "ที่เคารพ" ซึ่งสงวนไว้สำหรับสมาชิกที่ได้รับการยกย่องมากที่สุดของสังคมเกาหลีเหนือเท่านั้น เช่น บิดามารดาของคิม จู-แอ นักวิเคราะห์บางส่วนเชื่อว่าการปรากฏตัวต่อสาธารณชนครั้งใหม่ของเธอเป็นการพยายามนำเสนอตระกูลคิมในลักษณะของราชาธิปไตยแบบดั้งเดิม หรือเป็นการตอบสนองต่อการแข่งขันภายในรัฐบาลเกาหลีเหนือ นอกจากนี้ยังนำไปสู่การคาดเดาว่าเธอได้รับการเลือกให้เป็นผู้สืบทอดตำแหน่งของพ่อ ซึ่งอาจทำให้เธอเป็นหญิงคนแรกที่ดำรงตำแหน่งผู้นำสูงสุด
คิม ยอ-จ็อง.
คิม ยอ-จ็อง น้องสาวของคิม จ็อง-อึน ถูกมองว่าเป็น "ดาวรุ่ง" ในการเมืองเกาหลีเหนือ เธอได้รับการฝึกฝนมาตั้งแต่ยังเด็ก#เปลี่ยนทาง และเป็นตัวแทนของเกาหลีเหนือในการแข่งขันกีฬาโอลิมปิกฤดูหนาวปี 2018 ที่เกาหลีใต้ กลายเป็นสมาชิกคนแรกของตระกูลคิมที่เดินทางเยือนเกาหลีใต้ตั้งแต่สิ้นสุดสงคราม และยังมีบทบาทสำคัญอยู่เบื้องหลัง เธอพบกับประธานาธิบดีดอนัลด์ ทรัมป์ของสหรัฐใน ค.ศ. 2018
คิม พย็อง-อิล.
คิม พย็อง-อิลเป็นบุตรชายคนสุดท้ายที่ยังมีชีวิตอยู่ของคิม อิล-ซ็อง ผู้ก่อตั้งประเทศ หลังพ่ายแพ้ให้แก่คิม จ็อง-อิล เขาใช้เวลาสี่ทศวรรษในฐานะทูตประจำประเทศต่าง ๆ ในยุโรป จนกระทั่งกลับมาใน ค.ศ. 2019 เขาถูกมองว่ามีความได้เปรียบเหนือคิม ยอ-จ็องเนื่องจากเพศของเขา แต่ในขณะเดียวกันก็มีความเสียเปรียบเนื่องจากขาดความสัมพันธ์ เขามีบุตรชายที่เป็นผู้ใหญ่หนึ่งคนคือ คิม อิน-กัง และบุตรีที่เป็นผู้ใหญ่หนึ่งคนคือ คิม อุง-ซ็อง
ทายาทที่ไม่น่าเป็นไปได้.
คิม จ็อง-ช็อล พี่ชายของคิม จ็อง-อึน ถูกบรรยายว่า "ขาดความทะเยอทะยาน" และสนใจเอริก แคลปตันและการเล่นกีตาร์มากกว่า
ยังมีรายงานว่าคิม จ็อง-อึนมีบุตรอีกสองคนที่เกิดก่อนและหลังคิม จู-แอไม่กี่ปี
คิม ย็อง-จู น้องชายผู้ล่วงลับของคิม อิล-ซ็อง มีบุตรทางสายเลือดสองคนและบุตรบุญธรรมสองคน ซึ่งตัวตนและตำแหน่งปัจจุบันของพวกเขาในรัฐบาลเกาหลีเหนือยังไม่เป็นที่แน่ชัด